Susret osoba koje su preživele rak
Jedna od najboljih bolnica i istraživačkih centara za rak nedavno je održala 23. godišnju konferenciju osoba koje su preživele rak
Specijalista za rak dojke dr Visente Valero govorio je na jednom od nekoliko predavanja na španskom jeziku, pružajući najnovije informacije o tome kako lečiti rak i kako sprečiti da se bolest ponovo javi. „ Pored pukih medicinskih činjenica, dr Valero naglašava ono što pacijenti mogu da preduzmu kako bi poboljšali šanse da uopšte ne obole od raka. Takav izbor životnog stila može da ima veoma pozitivan uticaj, čak i na pacijente poput Sindi Hetavej, čiji se rak proširio na druge organe. Ova konferencija ne samo da pruža pacijentima šansu da nauče više o napretku u lečenju – već ih takođe povezuje. Endru Šor, koji piše o medicini, saznao je da boluje od leukemije 1996. godine. Tada je učestvovao u kliničkoj studiji, koju opisuje kao „primanje lekova sutrašnjice – danas“. Šor kaže da je mogućnost razmene saveta o sličnim temama, jedna od koristi ovog skupa. Toni Morales došao je kao predstavnik „Mreže za akciju protiv raka pankreasa“, organizacije posvećene borbi protiv jednog od najsmrtonosnijih vrsta raka. Sam Morales nije bolovao od raka, ali mu je žena umrla od raka pankreasa, a majka od druge vrste opake bolesti. Istraživači su otkrili bolje načine lečenja za druge vrste raka, od kojih se mnogi sada rutinski eliminišu, kaže stručnjak za radiologiju, dr Džejms Koks. Dr Koks ističe da sada znamo daleko više o tome kakva vrsta ishrane je dobra i šta se još može preduzeti – poput prestanka pušenja, smanjenja konzumiranja alkohola i povećanja fizičke aktivnosti – da bi se smanjila verovatnoća da se uopšte i oboli od raka.